Man by hof vas vir moord op bejaardesArgieffoto Kol. Priscilla Naidu, woordvoerder van die polisie, het gesê die verdagte is Woensdag in hegtenis geneem toe hy in die Paterson-landdroshof verskyn het in verband met ŉ saak van huisbraak. Hy word verdink van die moorde op Ken Alexander (76) en Elaine Allwright (78). Die egpaar is einde September wreed in hul huis in Schoenmakerskop aangeval. Alexander is tydens die aanval doodgeslaan. Allwright is erg aangerand tydens die aanval en in ’n kritieke toestand in die hospitaal opgeneem waar sy ŉ paar dae later oorlede is. Volgens Naidu word die verdagte ook aangekla van ŉ moord wat op 23 September op die terrein van die Forest Hill-begraafplaas in Schoenmakerskop plaasgevind het. Tyrone Plaatjies (49) is met ŉ hamer doodgeslaan terwyl hy en ŉ vriend in ŉ woonwa gelê en slaap het en deur twee mans oorval is. Die aanvallers het met R50, ŉ selfoon en Plaatjies se voertuig op die vlug geslaan. Plaatjies het op pad na ŉ hospitaal aan sy beserings beswyk. Naidu het gesê die verdagte sal Maandag in die Port Elizabeth-landdroshof verskyn op drie aanklagte van moord en twee aanklagte van roof met verswarende omstandighede. Sy het gesê die polisie verwag om binnekort nog inhegtenisnemings te maak. Die polisie stel ook ondersoek in of die verdagte met ander misdade verbind kan word. Brig. Keith Meyer, adjunkbevelvoerder van die Mount Road-groepering, het gesê speurders van die Walmer- en Humewood-polisie het ywerig gewerk om die verdagte op te spoor. “Hulle het alle inligting in verband met die moord op die bejaarde egpaar opgevolg. Hulle het byna 24 uur per dag gewerk en het geen moeite ontsien nie. Dit is altyd ŉ uitdaging om ŉ saak op te los as daar bykans geen getuies is nie.” Lees alle vorige berigte oor die Schoenmakerskop-moorde op Maroela Media.